Απαγωγή του υποστράτηγου Κράιπε

Η απαγωγή του υποστράτηγου Κράιπε έγινε στις 26 Απρίλη του 1944 από Βρετανούς κομμάντο και Έλληνες αντιστασιακούς.

Η προετοιμασία

Στις 4 Φεβρουαρίου του 1944 ο Πάτρικ Λη Φέρμορ, ο Μος και δύο Κρητικοί πράκτορες της SOE ξεκίνησαν με ένα αεροπλάνο από την Αίγυπτο με κατεύθυνση την Κρήτη. Σκόπευαν να πέσουν με αλεξίπτωτα στο νησί, να έρθουν σε επαφή με ομάδες της αντίστασης και σε συνεργασία μαζί τους να προχωρήσουν στην απαγωγή του στρατιωτικού διοικητή της Κρήτης, στρατηγού Μίλλερ. Τελικά όμως μόνο ο Βρετανός ταγματάρχης προσγειώθηκε, χρησιμοποιώντας το αλεξίπτωτό του, ενώ οι υπόλοιποι λόγω της κακοκαιρίας αναγκάστηκαν να επιστρέψουν στην Αίγυπτο. Μέχρι να καταφέρουν τα υπόλοιπα μέλη της ομάδας να φτάσουν στην Κρήτη, κάτι που έγινε εφικτό, ύστερα από επανειλημμένες προσπάθειες, στις 4 Απριλίου, ο Φέρμορ έμεινε μαζί με μια ομάδα Κρητικών αντιστασιακών με τους οποίους είχε συναντηθεί όταν είχε πέσει μόνος του με το αλεξίπτωτο.

Η επιχείρηση

Στις 26 Απριλίου του 1944 Βρετανοί κομμάντος της SOE (Special Operations Executive), μαζί με Κρητικούς που συμμετείχαν στην αντίσταση, απήγαγαν τον Γερμανό υποστρατηγό Χάινριχ Κράιπε, στην περιοχή του Ηρακλείου. Ο Κράιπε είχε εγκατασταθεί στην Κρήτη λίγο πριν την απαγωγή του για να αναλάβει τη στρατιωτική διοίκηση του νησιού σε αντικατάσταση του διαβόητου για τα εγκλήματά του εις βάρος αμάχων, Φρίντριχ Μίλλερ. Η ομάδα αρχικά σχεδίαζε να απαγάγει τον Μίλλερ αλλά μετά την αντικατάστασή του αποφάσισε να απαγάγει τον Κράιπε. Την απαγωγή σχεδίασαν και εκτέλεσαν ο Ταγματάρχης Πάτρικ Λη Φέρμορ και ο λοχαγός Ουίλιαμ Μος (William Stanley Moss), μαζί με τους Κρητικούς Μανώλη Πατεράκη, Γίωργο Τυράκη, Στρατή Σαβιολάκη, Μιχάλη Ακουμιανάκη, Ηλία Αθανασάκη, Ζωιδάκη, Χναράκη, Κόμη, Παπαλεωνίδα, Τζατζά και Ζωγραφιστό. Στις 14 Μαΐου ο Φέρμορ, ο Μος και μερικοί από τους Κρητικούς αντιστασιακούς, μαζί με τον απαχθέντα, έφτασαν, διασχίζοντας τα βουνά, στην νότια Κρήτη όπου πλοίο του βρετανικού ναυτικού παρέλαβε τους Βρετανούς κομμάντος και το Γερμανό υποστράτηγο και τους μετέφερε στην Αίγυπτο. Την επόμενη ημέρα της απαγωγής του υποστράτηγου Κράιπε, εκτελέστηκε από αντάρτες του ΕΛΑΣ ο υποστράτηγος Κρεχ.

Αντίποινα

Την περίοδο του Αυγούστου του 1944, και λόγω της απαγωγής του στρατηγού Κράιπε η Γερμανική διοίκηση διέταξε την εκτέλεση των ανδρών των περιοχών από όπου πέρασε ως αιχμάλωτος ο υποστράτηγος.
...Επειδή η πόλις των Ανωγείων είναι κέντρον της αγγλικής κατασκοπίας εν Κρήτη και επειδή οι Ανωγειανοί εξετέλεσαν το φόνο του λοχία φρουράρχου Γενί-Γκαβέ και της υπ' αυτόν φρουράς και επειδή οι Ανωγειανοί εξετέλεσαν το σαμποτάζ της Δαμάστας, επειδή εις Ανώγεια ευρίσκουν άσυλον και προστασίαν οι αντάρται των διαφόρων ομάδων αντιστάσεως και επειδή εκ των Ανωγείων διήλθον και οι απαγωγείς με τον στρατηγόν Φον Κράιπε χρησιμοποιήσαντες ως σταθμόν διακομιδής τα Ανώγεια, διατάσσομεν την ΙΣΟΠΕΔΩΣΙΝ τούτων και την εκτέλεσιν παντός άρρενος Ανωγειανού όστις ήθελεν ευρεθεί εντός του χωρίου και πέριξ αυτού εις απόστασιν ενός χιλιομέτρου. Χανιά 13-8-44 0 Στρατηγός Διοικητής Φρουρίου Κρήτης X. ΜΙΛΛΕΡ
Μαζικές εκτελέσεις τουλάχιστον 165 ατόμων έλαβαν χώρα στα χωριά Άνω Μέρος, Γερακάρι, Βρύσες, Καρδάκι, Γουργουθούς, Σμιλέ, Κρύα Βρύση, Δρυγιές και αιτιολογήθηκαν βάση της απαγωγής του υποστράτηγου Κράιπε πιθανόν απλά δικαιολογώντας προαποφασισμένες αποφάσεις καταστολής του αντάρτικου στις φιλικές για αυτό περιοχές.